《赠祁君榕湾》
明代·戴铣

巽水当年接太微，至今流派自相依。可胜地远人还杰，岂谓泉甘土又肥。

溪阁为谁留姓字，鹭鸥何处问心机。往来引起风雩咏，童冠相随日暮归。

作者简介：（?—1507）明安徽婺源人，字宝之。弘治九年进士。授兵科给事中，数有建白，旋调南京户科。正德间以奏留刘健、谢迁，且劾中官高凤，逮系诏狱，廷杖除名。创甚而卒。嘉靖中追赠光禄少卿。